નિગમશેઠ કેબિનના બારણામાં વચ્ચે ઊભા રહ્યા. દેવારામ એમને નાઈટ-ડ્રેસમાં માંડ માંડ ઓળખી શક્યો’તો. શેઠ શા માટે અડધી રાતે એની કેબિનમાં આવ્યા હશે ? એ ખાસ્સો ગૂંચવાઈ ગયેલો. એને યાદ આવ્યું…. જે ઘટનાથી શેઠનું હાસ્ય કરમાઈ ગયેલું એ ઘટના બીએમડબલ્યુ કાર જોડેની હતી. કાર આવ્યા પછીના એક સોમવારે સવારે બધાએ જોયું કે કારના બારણા પર એક મોટો ગોબો પડેલો હતો. જોનાર માત્ર ધ્રૂજી ઊઠેલા. આખા બંગલાને સુઘડ અને સ્વચ્છ રાખવા માટે કડક શેઠ કાર પરનો નાનો ડાઘોય સહન કરી શકતા નહીં. એ શેઠની સૌથી વધુ ગમતી કારને ગોબો ?! શેઠમાં કશોક વિસ્ફોટ થશે એ ધારણાએ આખા બંગલાના બધાય સભ્યો, નોકર-ચાકરનો જીવ ઊંચો કરી દીધો. એક દિવસ, બે દિવસ, ત્રણ દિવસ…. અઠવાડિયું… નિગમશેઠ બીએમડબલ્યુ પરના ગોબા વિશે ન તો કશું બોલ્યા કે ન ગોબો ઉપડાવવા કશું કર્યું. આઠ આઠ ગાડીઓમાંથી એકેયની ઉપર સહેજ ડાઘ પણ ક્યારેય ન હોય એની કાળજી સૌ લેતા. એ શેઠ બીએમડબલ્યુ ઉપરનો ગોબો ઉપાડવાનું નામ સુદ્ધાં લેતા નહોતા. એક વાર ડ્રાઈવરે હિંમત ભેગી કરી પૂછ્યું :